[image: image1.png]BOYAH TON EAAHNGN




ΚΟΙΝΟΒΟΥΛΕΥΤΙΚΗ ΟΜΑΔΑ
ΠΑΣΟΚ- Κίνημα Αλλαγής
Προς τον Πρόεδρο 
της Ειδικής Διαρκούς Επιτροπής 
Εξοπλιστικών Προγραμμάτων και Συμβάσεων 
κ. Α. Συρίγο
Αθήνα, 2 Σεπτεμβρίου 2026
Κύριε Πρόεδρε,
Η χώρα μας υλοποιεί ένα εξοπλιστικό πρόγραμμα ύψους δεκάδων δισ. ευρώ, τα οποία προέρχονται από το υστέρημα των Ελλήνων πολιτών, με σκοπό την αμυντική θωράκιση της χώρας και την ενίσχυση της αποτρεπτικής της ισχύος. 
Από το 2019 έως σήμερα, η αρμόδια κοινοβουλευτική Επιτροπή Εξοπλιστικών Προγραμμάτων και Συμβάσεων έχει γνωμοδοτήσει για εξοπλιστικά προγράμματα συνολικού ύψους περίπου 30 δισ. ευρώ, ενώ οι συμβάσεις που έχουν συναφθεί κατά την επταετή διακυβέρνηση της Νέας Δημοκρατίας εκτιμάται ότι ανέρχονται σε περίπου 21 δισ. ευρώ.
Τόσο ο Πρωθυπουργός, στην ομιλία του στη Βουλή στις 2 Απριλίου 2025, όσο και ο Υπουργός Εθνικής Άμυνας, με επανειλημμένες δημόσιες τοποθετήσεις του, έχουν δεσμευτεί για τη συμμετοχή της ελληνικής αμυντικής και ναυπηγικής βιομηχανίας σε ποσοστό τουλάχιστον 25% σε κάθε εξοπλιστικό πρόγραμμα που επιλέγεται από το Υπουργείο Εθνικής Άμυνας και εγκρίνεται από το ΚΥΣΕΑ, μετά τη διατύπωση γνώμης της Επιτροπής Εξοπλιστικών Προγραμμάτων και Συμβάσεων της Βουλής.
Από τον Απρίλιο του 2025 έως σήμερα, έχουν εγκριθεί από την αρμόδια κοινοβουλευτική Επιτροπή εξοπλιστικά προγράμματα συνολικού ύψους 7,6 δισ. ευρώ. Σε όλα τα προτεινόμενα προγράμματα έχει κατατεθεί, στο εισηγητικό σημείωμα του Υπουργού, γραπτή δέσμευση-πρόθεση για συμμετοχή της εγχώριας αμυντικής βιομηχανίας σε ποσοστό 25%, χωρίς, όμως, κατά τη διαδικασία συζήτησής τους στην Επιτροπή να παρουσιάζονται ποτέ συγκεκριμένες συμβάσεις ή συμφωνίες των αναδόχων με ελληνικές εταιρείες.
Κύριε Πρόεδρε,
Η ενίσχυση της αποτρεπτικής ισχύος της χώρας και η αμυντική της θωράκιση έναντι οποιασδήποτε απειλής συνιστούν εθνικό καθήκον και υποχρέωση απέναντι στους Έλληνες πολίτες.
Εξίσου σημαντική, όμως, με την αγορά οπλικών συστημάτων είναι η προστιθέμενη αξία που δημιουργείται για την ελληνική αμυντική και ναυπηγική βιομηχανία και την ελληνική οικονομία, καθώς και η τεχνογνωσία και η αυτάρκεια που αποκτά η αμυντική βάση της πατρίδας μας.
Για τον λόγο αυτό θεωρούμε επιβεβλημένη τη σύγκληση της Επιτροπής, με μοναδικό αντικείμενο την πλήρη ενημέρωσή της από την πολιτική ηγεσία του Υπουργείου Εθνικής Άμυνας σχετικά με το κατά πόσο έχει υλοποιηθεί η δέσμευση για εγχώρια συμμετοχή σε ποσοστό 25% στα προγράμματα που έχουν εγκριθεί από τις 2 Απριλίου 2025 έως και σήμερα.
Η αιτούμενη ενημέρωση πρέπει να περιλαμβάνει, για κάθε πρόγραμμα, τα ακόλουθα στοιχεία: τον αριθμό και την αξία της σύμβασης, τον φορέα υλοποίησης, τις ελληνικές εταιρείες που συμμετέχουν, καθώς και το είδος και την αξία της συμμετοχής τους. Πρέπει, επίσης, να διευκρινίζεται αν η συμμετοχή αυτή στηρίζεται σε σύμβαση, σε μνημόνιο συνεργασίας ή σε πρόθεση συνεργασίας, καθώς και ποιο ακριβώς είναι το αντικείμενο της εργασίας που αναλαμβάνει η ελληνική εταιρεία, με σαφή διάκριση, μεταξύ άλλων, ανάμεσα σε βιομηχανοποίηση και απλή προμήθεια.

